[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 23.3.2011

COM(2011) 134 τελικό

2011/0057 (NLE)

Πρόταση

EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

Λόγοι υποβολής και στόχοι της πρότασης

Σύμφωνα με τις διατάξεις του άρθρου 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής «οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας για λόγους απλούστευσης της διαδικασίας είσπραξης του ΦΠΑ ή για λόγους πρόληψης ορισμένων τύπων φοροδιαφυγής ή φοροαποφυγής.

Με επιστολή που πρωτοκολλήθηκε στην Επιτροπή στις 19 Νοεμβρίου 2010 η Λιθουανία ζήτησε την άδεια να απαλλάσσει τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 45.000 ευρώ. Σύμφωνα με τις διατάξεις του άρθρου 395 παράγραφος 2 της οδηγίας 2006/112/ΕΟΚ, η Επιτροπή ενημέρωσε τα άλλα κράτη μέλη, με επιστολή ημερομηνίας 21 Ιανουαρίου 2011, σχετικά με το αίτημα που υπέβαλε η Λιθουανία. Με επιστολή ημερομηνίας 25 Ιανουαρίου 2011, η Επιτροπή γνωστοποίησε στη Λιθουανία ότι διέθετε όλες τις αναγκαίες πληροφορίες για την εξέταση του αιτήματος.

Γενικό πλαίσιο

Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να εφαρμόζουν ειδικά καθεστώτα για τις μικρές επιχειρήσεις, καθώς και τη δυνατότητα να απαλλάσσουν τους υποκείμενους σε φόρο μέχρι έναν ορισμένο ετήσιο κύκλο εργασιών. Αυτή η απαλλαγή σημαίνει ότι ο υποκείμενος στον φόρο δεν πρέπει να επιβάλλει ΦΠΑ στις παραδόσεις που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών του.

Το ανώτατο αυτό όριο ετήσιου κύκλου εργασιών διαφέρει ανάλογα με το κράτος μέλος, και ειδικότερα σε συνάρτηση με την ημερομηνία προσχώρησής του. Για τα κράτη μέλη που προσχώρησαν μετά την 1η Ιανουαρίου 1978, στο άρθρο 287 της οδηγίας ΦΠΑ καθορίζεται όριο ετήσιου κύκλου εργασιών. Το όριο για τη Λιθουανία καθορίστηκε σε 29.000 ευρώ, και υπολογίστηκε με βάση τον συντελεστή μετατροπής κατά την ημερομηνία προσχώρησης (άρθρο 287 παράγραφος 11 της οδηγίας ΦΠΑ).

Το αίτημα παρέκκλισης της Λιθουανίας αποσκοπεί στην απλούστευση του συστήματος ΦΠΑ για τις μικρές επιχειρήσεις με τη θέσπιση του υπόψη μέτρου απλούστευσης για τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 45.000 ευρώ. Το μέτρο αυτό θα μειώσει σημαντικά την επιβάρυνση των επιχειρήσεων που πληρούν τις προϋποθέσεις γι’ αυτό το καθεστώς και θα τις απαλλάξει από πολλές υποχρεώσεις ΦΠΑ που έχουν στο πλαίσιο του κανονικού καθεστώτος ΦΠΑ. Το σύστημα πρέπει να είναι προαιρετικό για τους υποκείμενους στον φόρο.

Με βάση τις πληροφορίες που διαβίβασε η Λιθουανία, η επίπτωση στο ποσό των συνολικών φορολογικών εσόδων που εισπράττονται κατά το στάδιο της τελικής κατανάλωσης θα είναι αμελητέο.

Η παρέκκλιση θα ισχύει από την 1η Ιανουαρίου 2012 έως, το νωρίτερο, τις 31 Δεκεμβρίου 2014, ή έως την έναρξη ισχύος οδηγίας σχετικά με το όριο ετήσιου κύκλου εργασιών κάτω από το οποίο οι υποκείμενοι στον φόρο θα μπορούν να απαλλάσσονται από τον ΦΠΑ.

Υφιστάμενες διατάξεις στον τομέα που αφορά η πρόταση

Το 2004 η Επιτροπή υπέβαλε πρόταση να αυξηθεί σε 100.000 EUR το όριο ετήσιου κύκλου εργασιών που ίσχυε για τα κράτη μέλη (COM(2004) 728 τελικό) σχετικά με την απαλλαγή από τον ΦΠΑ των υποκείμενων στον φόρο, με δυνατότητα επικαιροποίησης αυτού του ποσού ετησίως.

Συνέπεια με τις υπόλοιπες πολιτικές και στόχους της Ένωσης

Άνευ αντικειμένου.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

Διαβουλεύσεις με τα ενδιαφερόμενα μέρη

Άνευ αντικειμένου.

Συγκέντρωση και αξιοποίηση εμπειρογνωσίας

Δεν υπήρξε ανάγκη προσφυγής σε εξωτερικούς εμπειρογνώμονες.

Εκτίμηση επιπτώσεων

Στόχος της απόφασης είναι η θέσπιση μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις των οποίων ο ετήσιος κύκλος εργασιών δεν υπερβαίνει τις 45 000 ευρώ και, συνεπώς, έχει δυνητικά θετικές επιπτώσεις για τις επιχειρήσεις.

Λόγω του περιορισμένου πεδίου εφαρμογής της παρέκκλισης και της περιορισμένης χρονικής εφαρμογής της, οι επιπτώσεις θα είναι ούτως ή άλλως περιορισμένες.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Σύνοψη της προτεινόμενης δράσης

Σκοπός της πρότασης είναι να επιτραπεί στη Λιθουανία να εφαρμόσει μέτρο παρέκκλισης από την οδηγία 2006/112/EΚ όσον αφορά τη θέσπιση μέτρου απλούστευσης για τις επιχειρήσεις των οποίων ο ετήσιος κύκλος εργασιών δεν υπερβαίνει τις 45.000 ευρώ.

Νομική βάση

Το άρθρο 395 της οδηγίας ΦΠΑ 2006/112/EΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας.

Αρχή της επικουρικότητας

Η πρόταση υπάγεται στην αποκλειστική αρμοδιότητα της ΕΕ. Συνεπώς, η αρχή της επικουρικότητας δεν έχει εφαρμογή.

Αρχή της αναλογικότητας

Η πρόταση είναι σύμφωνη με την αρχή της αναλογικότητας, για τους λόγους που εκτίθενται στη συνέχεια.

Η εκτελεστική απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.

Δεδομένου του περιορισμένου πεδίου της παρέκκλισης, το ειδικό μέτρο είναι ανάλογο προς τον επιδιωκόμενο σκοπό.

Επιλογή μέσων

Προτεινόμενα μέσα: Απόφαση.

Άλλα μέσα δεν θα ήσαν ενδεδειγμένα, για το λόγο που εκτίθεται στη συνέχεια.

Βάσει του άρθρου 395 της οδηγίας ΦΠΑ 2006/112/ΕΚ σχετικά με το κοινό σύστημα φόρου προστιθέμενης αξίας, η παρέκκλιση από τους κοινούς κανόνες ΦΠΑ είναι δυνατή με την έγκριση του Συμβουλίου το οποίο αποφασίζει ομόφωνα κατόπιν προτάσεως της Επιτροπής. Συνεπώς, η απόφαση του Συμβουλίου είναι το πλέον κατάλληλο μέσο, δεδομένου ότι μπορεί να απευθύνεται σε μεμονωμένα κράτη μέλη.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν έχει επιπτώσεις στον προϋπολογισμό της Ένωσης

5. ΠΡΟΑΙΡΕΤΙΚΑ ΣΤΟΙΧΕΙΑ

Η πρόταση περιλαμβάνει ρήτρα λήξης ισχύος.

2011/0057 (NLE)

Πρόταση

EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας[1], και ιδίως το άρθρο 395 παράγραφος 1,

Έχοντας υπόψη την πρόταση της Επιτροπής,

Εκτιμώντας τα ακόλουθα:

1. Με επιστολή που πρωτοκολλήθηκε στην Επιτροπή στις 19 Νοεμβρίου 2010, η Λιθουανία ζήτησε την άδεια να εφαρμόσει μέτρο παρέκκλισης από τις διατάξεις του άρθρου 287 παράγραφος 11 της οδηγίας για το ΦΠΑ, προκειμένου να απαλλάσσει από τον ΦΠΑ τους υποκείμενους στον φόρο ο ετήσιος κύκλος εργασιών των οποίων δεν υπερβαίνει τα 45.000 ευρώ. Η παρέκκλιση αυτή θα απαλλάσσει τους εν λόγω υποκείμενους στον φόρο από ορισμένες ή από όλες τις υποχρεώσεις όσον αφορά τον ΦΠΑ οι οποίες αναφέρονται στα κεφάλαια 2 έως 6 του τίτλου XI της οδηγίας ΦΠΑ.

2. Σύμφωνα με τις διατάξεις του δεύτερου εδαφίου του άρθρου 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή ημερομηνίας 21 Ιανουαρίου 2011, σχετικά με το αίτημα που υπέβαλε η Λιθουανία. Με επιστολή ημερομηνίας 25 Ιανουαρίου 2011, η Επιτροπή γνωστοποίησε στη Λιθουανία ότι διέθετε όλες τις αναγκαίες πληροφορίες για την εξέταση του αιτήματος.

3. Το ειδικό καθεστώς για τις μικρές επιχειρήσεις αποτελεί ήδη δυνατότητα επιλογής για τα κράτη μέλη δυνάμει του τίτλου XII της οδηγίας ΦΠΑ. Το μέτρο αυτό παρεκκλίνει από τις διατάξεις του τίτλου XII της οδηγίας ΦΠΑ μόνον ως προς το ότι το όριο ετήσιου κύκλου εργασιών του υποκείμενου στον φόρο για το καθεστώς είναι υψηλότερο από το επιτρεπόμενο επί του παρόντος για τη Λιθουανία δυνάμει του άρθρου 287 παράγραφος 11 της οδηγίας ΦΠΑ, το οποίο ανέρχεται σε 29.000 ευρώ.

4. Το υψηλότερο όριο για το ειδικό καθεστώς αποτελεί μέτρο απλούστευσης, διότι μπορεί να μειώσει σημαντικά τις υποχρεώσεις των μικρότερων επιχειρήσεων όσον αφορά τον ΦΠΑ, ενώ το εν λόγω ειδικό καθεστώς είναι προαιρετικό για τους υποκείμενους στον φόρο και επιτρέπει στις επιχειρήσεις να επιλέξουν το κανονικό καθεστώς ΦΠΑ.

5. Στη πρόταση οδηγίας, της 29ης Οκτωβρίου 2004[2], για την απλούστευση των υποχρεώσεων που απορρέουν από τον φόρο προστιθεμένης αξίας, η Επιτροπή έχει συμπεριλάβει διατάξεις που έχουν ως στόχο να παρέχουν στα κράτη μέλη τη δυνατότητα να καθορίζουν το ανώτατο όριο του ετήσιου κύκλου εργασιών για το καθεστώς απαλλαγής από τον ΦΠΑ μέχρι ποσό 100.000 ευρώ ή το αντίστοιχο ποσό σε εθνικό νόμισμα, με τη δυνατότητα να ενημερώνεται ετησίως αυτό το ποσό. Το αίτημα που υπέβαλε η Λιθουανία είναι σύμφωνο με αυτήν την πρόταση.

6. Η παρέκκλιση δεν θα έχει επίπτωση στους ιδίους πόρους της Ένωσης τους προερχόμενους από ΦΠΑ, ενώ θα έχουν μόνον αμελητέα επίπτωση στο συνολικό ποσό φορολογικών εσόδων του κράτους μέλους τα οποία εισπράττονται στο στάδιο της τελικής κατανάλωσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση των διατάξεων του άρθρου 287 παράγραφος 11 της οδηγίας 2006/112/ΕΚ, η Δημοκρατία της Λιθουανίας μπορεί να παρέχει απαλλαγή από τον ΦΠΑ στους υποκείμενους στον φόρο των οποίων ο ετήσιος κύκλος εργασιών δεν υπερβαίνει το αντίστοιχο ποσό των 45.000 ευρώ σε εθνικό νόμισμα, με βάση τον συντελεστή μετατροπής κατά την ημερομηνία της προσχώρησής της στην Ευρωπαϊκή Ένωση.

Άρθρο 2

Η παρούσα απόφαση παράγει αποτελέσματα από την ημέρα της κοινοποίησής της.

Αρχίζει να ισχύει από την 1η Ιανουαρίου του 2012 είτε μέχρι την ημερομηνία έναρξης ισχύος οδηγίας τροποποιητικής των ποσών των ετήσιων οροφών κάτω των οποίων οι υποκείμενοι στον φόρο μπορούν να τυγχάνουν απαλλαγής ΦΠΑ, είτε μέχρι τις 31 Δεκεμβρίου 2014, όποια από τις δύο ημερομηνίες προηγείται.

Άρθρο 3

Η παρούσα απόφαση απευθύνεται στην Δημοκρατία της Λιθουανίας.

Βρυξέλλες,

Για το Συμβούλιο

Ο Πρόεδρος

[1] ΕΕ L 347 της 11.12.2006, σ. 1.

[2] COM(2004) 728 τελικό (ΕΕ C 24 της 29.01.2005, σ. 8).